Sonja Mikkelsen (S), 1999-02-02:
Jeg vil gerne takke ordførerne for bidragene til debatten.
Ikke mindst for omsorgen for jernbanens fremtid synes jeg har
været rørende.
Jeg vil sige, det også er nødvendigt.
Et effektivt kollektivt trafiksystem, også for godset for så vidt, er et væsentligt element også i en strategi for at nedbringe transportsektorens CO2-bidrag.
Så lige til en enkelt bemærkning til den sidste ordveksling her imellem ordførerne fra Kristeligt Folkeparti og fra Det Konservative Folkeparti: Det er klart, at når man tager et anlæg i brug som Storebælt, så rykker det på trafikmønstrene, og det kan være vanskeligt at regne det hele ud på forhånd, selv om vi har gjort store anstrengelser i det år, der ligger op til, at broerne er taget i brug, og selv om der er gjort store anstrengelser for at regne ud, hvad der ville ske med trafikken, i det øjeblik den faste forbindelse var taget i brug, og det gælder både på jernbanesiden og på vejsiden.
Men det er vanskeligt, og der er ingen tvivl om, at det har effekter langt ud over de helt nære omgivelser. Jeg vil godt komme med nogle enkelte få ekstra bemærkninger omkring Storebælt i relation til taksterne.
Hvis vi skal se på den oprindelige sammenhæng, der var til færgetaksterne,
må vi jo nok i sandhedens navn i dag sige, at der ikke er så meget sammenhæng mere i forhold til de oprindelige færgetakster, som var udgangspunktet.
Derfor skal vi også om et årstid igen vurdere selve niveauet for taksterne på Storebælt med henblik på at sikre, at broen har en sund økonomi, som gør, at man kan finansiere tilbagebetalingen over et acceptabelt antal år.
På nuværende tidspunkt er der ingen faresignaler, om jeg så må sige, men det er vigtigt, at vi løbende følger med udviklingen og følger den økonomiske udvikling på den faste forbindelse over Storebælt.
Men med hensyn til virkningen og betydningen for CO2, tror jeg nok, at dér, hvor det virkelig kan flytte noget den ene vej eller den anden vej, er, når broen er tilbagebetalt.
Så kan man jo sige, at der er en valgmulighed.
Men det er jo for kommende generationers beslutningstagere at tage stilling til, når broen er færdigfinansieret, om det så skal være frit at køre over, eller om der stadig væk skal være en afgift.
Så det tror jeg slet ikke, vi skal bekymre os om i Folketinget i dag.
Til gengæld kan Danmark jo også nyde godt af internationale europæiske beslutninger, som bidrager til at reducere CO2-udslippet.
F.eks. den konkrete aftale med automobilindustrien, selv om vi ikke synes, den var god nok, skrap nok, er jo klart et fremskridt, som vi selvfølgelig skal drage nytte af, også i det danske regnskab.
I det hele taget er teknologiske forbedringer af transportmidlerne et meget væsentligt element til at reducere CO2-udslippet, og derfor skal vi selvfølgelig også her være meget ihærdige ikke mindst i det europæiske samarbejde for at fremme den slags.
Men også teknologien brugt på anden måde, f.eks. smarte systemer med betaling for vejbenyttelse, hvor vi kan gøre forskel på, om det er miljøbelastende transport eller ej
, om det er på tider og steder, hvor det er særdeles miljøbelastende, er jo noget, vi skal analysere nærmere på og finde ud af, hvordan vi kan bruge, og med hvilken styrke
disse nye muligheder kan anvendes, og hvor meget der så kan regnes ind i CO2-regnestykket
På samme måde er det også med den grønne ejerafgift.
Den er jo forholdsvis ny, og på nuværende tidspunkt kender vi ikke fuldt ud effekten af den grønne ejerafgift, men den rummer jo netop det i sig, som jeg har hørt, måske nok lidt overraskende, en række af de borgerlige ordførere har efterlyst, nemlig at det skal være relativt billigere at købe de små biler, der er energieffektive.
Det var jo netop den omlægning, vi lavede med den grønne ejerafgift, som nu har givet os nogle nye håndtag, og som vi så kan vurdere mulighederne for at skrue lidt ekstra på.
Men jeg skal lige erindre om, at der var nogle partier, som her har talt for det her synspunkt, der faktisk stemte imod den grønne ejerafgift, og det kan selvfølgelig undre. Men det er vigtigt, at vi får analyseret, hvordan vi kan bruge de forskellige virkemidler til at begrænse CO2-udslippet fra transportsektoren.
Der er jo ikke kun afgifterne, det er også den kollektive trafik.
Det er ikke helt ligegyldigt, hvad det er for sider af den kollektive trafik, vi styrker.
Der er forskel på effekten, også den miljømæssige virkning af det.
Vi skal også have fremmet mere cykeltrafik, det er der klare muligheder i.
Vi udvikler i øjeblikket en cykelpolitik, også sammen med kommunerne.
Men hvor stor effekt kan vi tillægge det i det her regnskab? Det har vi også brug for at blive lidt klogere på.
Regeringen ønsker at give kommunerne bedre mulighed for at regulere trafikken i byerne både med økonomiske og fysiske virkemidler.
Den fysiske planlægning ligesådan.
Det er væsentligt her, at vi har øje for nogle langsigtede virkninger, hvor vi med den fysiske planlægning begrænser behovet for pendlertransport og sikrer, at den, der så sker, i høj grad sker med fælles kørsel eller på cykel.
Information til borgerne om konsekvenserne af deres transportvalg er også en væsentlig faktor.
Det betyder både noget for trafiksikkerheden, for forureningen og for CO2-udslippet.
Der er i debatoplægget nogle interessante eksempler på, hvilke CO2-effekter der er af forskellige handlinger, og måske var det en idé, at vi lavede et lille regneark og gjorde det tilgængeligt på Internettet, hvor den enkelte kan få testet, hvad vedkommendes forskellige transportvalg koster samfundet på CO2, men også på f.eks. ulykkesrisici og forurening.
Konkret information, forbrugeroplysning giver vi til bilkøberne, og det kan selvfølgelig hele tiden forbedres, og vi skal også supplere forskellige andre steder, hvor folk er motiverede for at få mere information om transportprodukter.
Den dialog, der med det udsendte debatoplæg er taget hul på, og som jeg også ser den her debat som et led i, synes jeg er uhyre vigtig.
Vi må sande, at det ikke er let.
Der findes ikke en given konklusion.
Hvilke virkemidler virker bedst, hvor stærkt virker de og i hvilken sammenhæng?
De analyser og flere, som debatten vil afsløre er relevante, vil selvfølgelig blive gennemført og blive en del af det bebudede virkemiddelkatalog som grundlag for de nødvendige politiske beslutninger.
Jeg vil gerne takke for inspirationen i dag fra de politiske partier, og den inspiration vil naturligvis også indgå som et bidrag til debatten i de kommende måneder.
Og så håber jeg, at Folketingets partier, når vi når så langt, også er villige til at bidrage til de beslutninger, der så vil følge.